EA มั่นใจปี 60 กำไรโตก้าวกระโดด ลุยขยายธุรกิจแบตเตอรี่ใน-ตปท
EA มั่นใจปี 60 โตก้าวกระโดดทำสถิติสูงสุดใหม่ต่อเนื่อง หลังบุ๊ครายได้จากโซลาร์ฟาร์ม-วินด์ฟาร์ม 404MW พร้อมเดินหน้าขยายธุรกิจแบตเตอรี่ทั้งใน-ตปท.
13 มี.ค. 2560

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า แนวโน้มผลการดำเนินงานของบริษัทในปี 60 คาดว่ากำไรจะเติบโตอย่างต่อเนื่องจากธุรกิจโรงไฟฟ้า เนื่องจากในปีนี้จะเป็นปีแรกที่โรงไฟฟ้าพลังงานแสงอาทิตย์กำลังการผลิตรวม 278 เมกะวัตต์ ผลิตไฟฟ้าได้เต็มตลอดทั้งปี อีกทั้งจะเริ่มรับรู้รายได้จากโรงไฟฟ้าพลังงานลมที่จังหวัดสงขลาและนครศรีธรรมราชกำลังการผลิต 126 เมกะวัตต์ (โครงการหาดกังหัน 1-3)
โดยล่าสุดเมื่อวันที่ 3 มีนาคม 2560 ที่ผ่านมา โครงการโรงไฟฟ้าพลังงานลม หาดกังหัน 1 ขนาดกำลังการผลิต 36 เมกะวัตต์ ได้เริ่มจ่ายไฟฟ้าเข้าระบบเชิงพาณิชย์ (COD) ให้กับการไฟฟ้าฝ่ายผลิตแห่งประเทศไทย  (กฟผ.) เป็นที่เรียบร้อยแล้ว บุ๊ครายได้เข้ามาทันทีในไตรมาส 1/2560 นี้
ส่วนอีก 2 โครงการที่เหลือกำลังการผลิตรวม 90 เมกะวัตต์ อยู่ระหว่างการทดสอบระบบ และจะทยอย COD เร็วๆ นี้ ผลักดันให้บริษัทมีกำลังการผลิตโรงไฟฟ้าโซลาร์ฟาร์ม และวินด์ฟาร์ม เพิ่มเป็น 404 เมกะวัตต์ ส่งผลให้ผลการดำเนินงานในปีนี้ทำสถิติสูงสุดใหม่ต่อเนื่อง
สำหรับการขยายธุรกิจไปยังอุปกรณ์จัดเก็บพลังงาน (Energy Storage) หรือที่เรียกว่า แบตเตอรี่นั้น บริษัทได้ทำการลงทุนในบริษัท AmitaTechnologies Inc ประเทศไต้หวัน ในสัดส่วน 35.20% เรียบร้อยแล้ว จากเทคโนโลยีอันทันสมัยของ Amita ทำให้ผลิตภัณฑ์ที่ผลิตได้สามารถนำไปใช้ในหลากหลายอุตสาหกรรมทั้งโรงไฟฟ้า ยานพาหนะ โรงงาน อาคาร บ้านเรือน เป็นต้น ปัจจุบันอยู่ในขั้นการเตรียมการเพื่อพัฒนาธุรกิจและขยายการลงทุนเพื่อรุกคืบในธุรกิจนี้ร่วมกันทั้งในประเทศไทยและต่างประเทศ ซึ่งจะได้เปิดเผยรายละเอียดให้ทราบต่อไป
 “แนวโน้มผลการดำเนินงานในปีนี้ คาดว่าจะทำสถิติสูงสุดใหม่ต่อเนื่อง เพราะถือเป็นปีแรกที่ EA เริ่มเปิดฉากรับรู้รายได้จากโครงการโรงไฟฟ้าพลังงานลม กำลังการผลิตโรงไฟฟ้าในมือเพิ่มขึ้นเป็น 404 เมกะวัตต์ จากปีที่ผ่านมา กุมกำลังการผลิตโรงไฟฟ้าโซลาร์ฟาร์ม 278 เมกะวัตต์ และโรงไฟฟ้าพลังงานลม 126 เมกะวัตต์ โดย EA พร้อมที่จะดำเนินโครงการใหม่อย่างต่อเนื่องโดยใช้เทคโนโลยีใหม่ๆ และประสบการณ์ที่เรามีเพื่อสร้างผลตอบแทนที่มั่นคงให้กับผู้ถือหุ้นของบริษัทฯต่อไป” นายอมรกล่าวในที่สุด